In nomine sancte et individue Trinitatis, notum esse volumus qualiter quidam clericus Rotbertus scilicet atque Ivo venerunt ante presentiam domni Letbaldi Matiscensis ecclesie episcopi, necnon canonicorum suorum, poscentes sibi conferri per precarie firmitatem quamdam ecclesiam quam antecessores eorum simili corroboratione possideant; est autem hec ecclesia in comitatu Matisconensi sita, in villa Bisiaco, in honore Sancti Eusebii dicata. Quorum scilicet prefatus presul petitionem benigne suscipiens, supradictam ecclesiam illis concessit tali ratione, ut dum advixerint absque ulla inquietudine teneant et possideant, et in festivitate Sancti Vincentii, in erario episcopali, denariorum solidos II loco census persolvant, salvo tamen servicio pontificali; illis vero decedentibus, ad dominium presulis redeat. Ego Letbaldus hanc donationis cartam manu mea firmavi.